Vejret onsdag bliver lidt af en gyser. En ting er sikkert. Et lavtryk skal passere Danmark, og det vil både give kraftig nedbør og blæst til hele landet. Som det ser ud nu, vil nedbøren falde som tøsne i et bælte hen over Midtjylland og Nordsjælland, mens det vil falde som sne nord for Limfjorden, hvor de kan se frem til op til syv centimeter sne. I midten af landet vil det være en blanding af regn, slud og tøsne, mens den sydlige del skal forberede sig på en meget våd dag, og her har TV 2 VEJR har varslet kraftig regn. Sneen vil i løbet af dagen falde nord for lavtrykket. Syd for lavtrykket vil regnen kunne give problemer med vand på vejene og i lavtliggende områder. Et lavtryks præcise bane kan være svært at forudse, og det skal ikke flytte sig ret meget mod nord, før vejrbilledet skifter, og onsdagen dermed også bliver rigtig våd længere oppe i Jylland. Går det mod forventning længere mod syd, er det omvendte tilfældet. Når lavtrykket har passeret landet, vil det trække kold luft ned over os fra nord. Det betyder, at natten til torsdag kan blive meget kold med frostgrader fra frysepunktet og ned til minus 7 grader. Den nedbør, der falder om natten, vil dermed blive liggende stort set over hele landet, og de fleste vil stå op til en hvid 2. december. De steder, hvor veje, cykelstier og fortove gennem hele onsdagen er blevet gennemvædet af regn, kan derfor blive dækket af både is og sne, men der kan være glat over hele landet. Torsdag morgen vil der altså være god grund til at være ekstra forsigtig i morgentrafikken.

Referat:
Det nordlige Danmark skal forberede sig på en dag med masser af sne, mens Syddanmark skal forberede sig på regn.